ከ 20 ሺ በላይ  የ40/60 ቤቶችን ለማስተላላፍ  እየሠራ መሆኑን  ኢንተርፕራይዙ  አስታወቀ
በሚቀጥለው የበጀት ዓመት አጋማሽ ከ20ሺ በላይ የ40/60 ቁጠባ ቤቶችን ግንባታ በማጠናቀቅ ለተጠቃሚዎች እንደሚያስተላልፍ የአዲስ አበባ ቁጠባ ቤቶች ልማት ኢንተርፕራይዝ አስታወቀ ።የኢንተርፕራይዙ ኃላፊ አቶ ኃይሌ ቀንአ ለዋልታ እንደገለጹት በአሁኑ ወቅት በአጠቃላይ 39ሺ 229 የ40/60 የቁጠባ ቤቶች በግንባታ ላይ የሚገኙ መሆኑንና  በግንባታ ላይ ከሚገኙት  20ሺ932 ቤቶችን ግንባታ በማፋጠን በሚቀጥለው የበጀት ዓመት አጋማሽ ላይ ለተጠቃሚዎች ለማስተላለፍ ርብርብ እየተደረገ ነው ።በ40/60 የቤቶች ግንባታ ፕሮጀክት እየተገነቡ ከሚገኙት ቤቶች መካከል 1ሺ 292 የሚሆኑት  ግንባታቸው ሙሉ ለሙሉ ተጠናቆ በቅርቡ በሚወጣ እጣ  የሚተላላፉ መሆኑን የገለጹት አቶ ኃይሌ 20ሺ 932 የሚሆኑ ቤቶች  ግንባታቸው  64 በመቶ መጠናቀቁን አስረድተዋል ።በተጨማሪም ግንባታቸው እየተካሄዱ ከሚገኙት ውስጥ 17ሺ5 የሚደርሱት የግንባታ ደረጃቸው  34 በመቶ  መድረሱን የጠቆሙት አቶ ኃይሌ ኢንተርፕራይዙ አስገንዝበዋል ።ኢንተርፕራይዙ  የ40/60 የቁጠባ ቤቶች የግንባታ ሥራ እየተጓተተ መምጣቱን በመገምገም ከአደረጃጀት፣ከግብዓቶች አቅርቦትና ከኮንትራክተሮች የአቅም ውስንነት ጋር በተያያዘ የሚያጋጥሙ ችግሮችን ለመፍታት ለወደፊቱ ልምድ ያላቸውን የአገር ውስጥና የውጭ ኮንትራክተሮችን በፕሮጀክቱ ላይ ለማሳተፍ ማቀዱን አቶ ኃይሌ ተናግረዋል ።የ40/60 የቁጠባ ቤቶች የዋጋ ተመንን በተመለከተ በቅርቡ የካቲት 27፣2009 ዓም የኢትዮጵያ ንግድ ባንክ ፣ የቤቶች ልማት ሚኒስቴርና የአዲስአበባ ከተማ አስተዳደር  በሚሠጡት  የሦስትዮሽ መግለጫ የሚገለጽ መሆኑ ተመልክቷል ።የ 40/60 የቁጠባ ቤቶች ፕሮጀክት የከፍተኛ መካከለኛ ገቢ ያላቸው ዜጎችን  የቤት ተጠቃሚ ለማድረግ የታቀደ ሲሆን  በአጠቃላይ በመርሃ ግብሩ ከተመዘገቡት 165 ሺ ዜጎች መካከል 155ሺ  የሚሆኑት  ሳያቋርጡ የሚጠበቅባቸውን  ቁጠባ እየከፈሉ ይገኛሉ ።          